Diari Oficial de la Generalitat Valenciana


Sumari del DOGV 3840, del 20-09-2000 (2000/7483)

RESOLUCIÓ de 14 de setembre de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana i l'Ajuntament d'Orihuela per a la gestió del Centre Ocupacional – Residència Oriol, per a l'any 2000.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3840

Data del DOGV
:   20-09-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/7483


Data del document
:   14-09-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * Orihuela
    * cooperació administrativa
    * administració local
    * servei social

RESOLUCIÓ de 14 de setembre de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana i l'Ajuntament d'Orihuela per a la gestió del Centre Ocupacional - Residència Oriol, per a l'any 2000. [2000/A7483]
  
Subscrit, després de la tramitació prèvia reglamentària, entre la Conselleria de Benestar Social de la Generalitat Valenciana i l'Ajuntament d'Orihuela, el 21 de febrer de 2000, un conveni de col·laboració per a la gestió del Centre Ocupacional - Residència Oriol per a l'any 2000, i en compliment del que estableix l'article 15.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0514/2000, i que figura com a annex d'aquesta resolució.
  
València, 14 de setembre de 2000.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Generalitat Valenciana i l'Ajuntament d'Orihuela, per a la gestió del Centre Ocupacional - Residència Oriol per a l'any 2000
  
València, 21 de febrer de 2000
  
D'una banda, la consellera de Benestar Social, Carmen Mas Rubio, en virtut de la competència atribuïda per l'article 2 del Decret 127/1999, de 17 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social, i autoritzada com cal per a la signatura d'aquest conveni en virtut de l'acord adoptat el dia 8 de febrer de 2000 pel Consell de la Generalitat Valenciana, tal i com estableix l'article 54 bis del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, i l'article 2.2 del Decret 20/1993, de 8 de febrer, del Govern Valencià, pel qual es regula el Registre de Convenis i s'estableix el règim públic i pressupostari dels convenis que subscriga la Generalitat Valenciana (DOGV núm. 1.968, de 19 de febrer de 1993).
  
De l'altra, l'alcalde president de l'Ajuntament d'Orihuela, José Manuel Medina Cañizares, assistit pel secretari, Alfonso Martínez Franco, en virtut del que disposa el Reial Decret 1.174/87, de 18 de setembre, de règim jurídic dels funcionaris amb habilitació de caràcter nacional (BOE núm. 233, de 29 de setembre de 1987).
  
L'alcalde president actua en execució de l'Acord de la Comissió de Govern del dia 31 de gener de 2000, i en virtut de les atribucions que li concedeix l'article 31 de la Llei de Bases de Règim Local, de 2 d'abril de 1985.
  
Reconeixent-se les parts capacitat legal suficient per a obligar-se, compareixen en la representació que respectivament exerceixen i
  
EXPOSEN
  
Que la Conselleria de Benestar Social de la Generalitat Valenciana té un edifici destinat a centre ocupacional i residència, situat a l'avinguda del Doctor García Rogel, sense número, d'Orihuela (Alacant), titularitat de la Generalitat Valenciana.
  
Que la Conselleria de Benestar Social de la Generalitat Valenciana té, entre els seus objectius prioritaris, la protecció i l'ajuda dels sectors que requereixen una especial assistència i atenció. Per això, es tendeix a establir els mitjans idonis i necessaris que coadjuven a aconseguir una adequada integració social.
  
Un d'aquests sectors que necessiten una especial atenció és el que fa referència a la política de previsió, de tractament, de rehabilitació i d'integració de les persones discapacitades, obligació que pertoca als poders públics en virtut del que estableix l'article 49 de la Constitució espanyola, i per a la qual la Generalitat Valenciana té la titularitat competencial perquè així ho estableixen els articles 31.24 i 31.27 de l'Estatut d'Autonomia de la Comunitat Valenciana, Llei Orgànica 5/1982, d'1 de juliol.
  
Per tal d'aconseguir l'èxit dels objectius indicats, és convenient acudir a la col·laboració interadministrativa prevista en els articles 55 i següents de la Llei 7/1985, de 2 d'abril, de Bases de Règim Local, i complir així el manament constitucional de coordinació en l'actuació.
  
L'Ajuntament d'Orihuela, en aquest ànim de cooperació interadministrativa, i per l'interés que hi ha en l'entitat per a l'atenció dels problemes socials de les persones discapacitades a la zona, està disposat a assumir la gestió de l'esmentat centre ocupacional i residència d'Orihuela.
  
Per tot això, les entitats que representen els compareixents acorden, com a mitjà per a aconseguir les anteriors finalitats, la signatura d'un conveni de col·laboració d'acord amb aquestes
  
Clàusules
  
Primera
  
L'objectiu d'aquest conveni és establir els termes de cooperació entre la Conselleria de Benestar Social i l'Ajuntament d'Orihuela per a la gestió del Centre Ocupacional - Residència d'Orihuela, situat a l'avinguda del Doctor García Rogel, sense número, d'Orihuela.
  
Segona
  
L'Ajuntament d'Orihuela assumeix la gestió del citat centre per la comanda de gestió establida en l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en els termes que s'especifiquen en aquest conveni i en el marc establit pel Decret 40/1990, de la Generalitat Valenciana, i en l'Ordre de 9 d'abril de 1990, de la Conselleria de Treball i Afers Socials, de Registre, Autorització i Acreditació. El centre ocupacional té una capacitat de 60 places, i la residència 40.
  
Tercera
  
Sobre això, i tal com s'assenyala l'annex V de l'Ordre de 9 d'abril de 1990, de la Conselleria de Treball i Afers Socials, de Registre, Autorització i Acreditació dels Serveis Socials a la Comunitat Valenciana, la finalitat del centre és oferir serveis de teràpia ocupacional, proporcionar suport a l'autonomia personal i integració social, i desenvolupar hàbits de convivència, d'acord amb les necessitats de les persones usuàries. Per tot això, caldrà prestar l'assistència mínima següent:
  
- tècniques de socialització,
  
- activitats ocupacionals prelaborals,
  
- formació laboral,
  
- formació d'hàbits d'autonomia,
  
- teràpia i rehabilitació,
  
- lleure i temps lliure,
  
- orientació laboral, i
  
- serveis complementaris de transport i de menjador
  
El centre ocupacional romandrà obert 220 dies a l'any, i la residència els 365 dies.
  
Quarta
  
Correspondrà a l'Ajuntament d'Orihuela la contractació del personal que s'estableix tot seguit, mitjançant contractes de duració determinada:
  
Personal del centre ocupacional Personal de la residència
  
1 director/a, titulat/ada superior 1 director/a, titulat mitjà/
  
 titulada mitjana
  
6 monitors/ores ocupacionals 8 educadors/ores
  
2 vetladors/ores 0,75 cuiners/eres
  
El concepte 0,75 es refereix al percentatge de dedicació horària que haurà de tenir la persona professional contractada.
  
Els serveis de menjar i de neteja poden ser contractats, i s'hauran d'ajustar a la normativa de contractació administrativa (Llei 13/95, de 18 de maig, de Contractes de les Administracions Públiques). Les persones beneficiàries mateixes poden col·laborar en la realització.
  
Les obligacions laborals pel que fa al personal del centre corresponen únicament a l'Ajuntament d'Orihuela, i la Conselleria de Benestar Social hi serà completament aliena. No obstant això, la Direcció d'Integració Social de Discapacitats podrà exigir a l'Ajuntament d'Orihuela tots els documents que necessite per tal de verificar el compliment de les obligacions imposades per la legislació laboral vigent.
  
L'organització dels torns de personal es realitzarà de manera que en tot moment s'assegure l'atenció de les persones usuàries i el correcte funcionament del centre, amb cobertura de personal suficient en tots els torns.
  
Tot el personal haurà de tenir la titulació adequada al lloc de treball que haja de realitzar.
  
Les baixes laborals del personal de més de 10 dies de duració, i els períodes reglamentaris de vacances del personal d'atenció directa i de serveis, si és el cas, hauran de ser substituïts per personal contractat a aquest efecte.
  
Així mateix, l'Ajuntament d'Orihuela vetlarà per la correcta i adequada gestió del servei.
  
Cinquena
  
Correspon a la Conselleria de Benestar Social, mitjançant la Direcció General d'Integració Social de Discapacitats, determinar l'admissió de les persones usuàries, tot prioritzant-ne les que procedisquen de la comarca de la Vega Baixa en l'àmbit territorial de la Comunitat Valenciana. Quant a les estades, als trasllats, a les vacances i a les baixes, caldrà respectar els drets fonamentals i les llibertats públiques de les persones beneficiàries ateses, i acomplir les instruccions de la Direcció Territorial de Benestar Social d'Alacant i la normativa vigent emesa per la Direcció General d'Integració Social de Discapacitats.
  
Sisena
  
L'Ajuntament d'Orihuela es compromet a fer-se càrrec de tots els tributs inherents a l'immoble durant el temps que l'ocupe.
  
Setena
  
Serà a càrrec de l'Ajuntament d'Orihuela el manteniment i la conservació tant dels immobles com dels béns mobles, i la totalitat de l'equipament, fins i tot el fungible, que conformen en les parts la totalitat del centre. De la mateixa manera, assumirà el pagament i el control de tots els consumibles necessaris per al correcte funcionament del centre (energia elèctrica, telèfon, aigua, gasoli i/o gas, productes alimentaris, productes de neteja, etc.), i de tots els que formen la totalitat suficient per a un correcte funcionament del centre.
  
Vuitena
  
La Conselleria de Benestar Social, mitjançant la Direcció General d'Integració Social de Discapacitats, finançarà el manteniment del centre objecte del conveni amb 3.134 pessetes/plaça/dia per al centre ocupacional, el qual tindrà un període de funcionament de 220 dies, i de 2.363 pessetes/plaça/dia per a la residència, la qual funcionarà els 365 dies de l'any, amb un màxim de 60 i 40 places respectivament. Per a les places no ocupades, s'hi pagarà a l'entitat del conveni el 50% de les quantitats esmentades, sempre que no estiguen desocupades per causa imputable a la Conselleria. La despesa total màxima és de setanta-cinc milions vuit-centes seixanta-vuit mil sis-centes pessetes (62.177.598 PTA/461.425.47 euros), a càrrec de l'aplicació pressupostària 65.41.94.0159.789.42, línia de subvenció 418/2000 dels pressupostos del 2000.
  
Novena
  
El lliurament de les quantitats previstes i la justificació de l'aplicació dels fons percebuts en aquest conveni, s'efectuarà d'acord amb l'article 33 de la Llei 30 de desembre, de Pressupostos de la Generalitat Valenciana per a l'exercici del 2000.
  
La justificació de la despesa corresponent a cada període s'efectuarà dins del mes natural següent a la seua finalització i consistirà en la presentació davant la Direcció Territorial de Benestar Social d'Alacant, de les nòmines mensuals d'atesos corresponents, en les quals caldrà detallar les places no ocupades, junt amb una certificació de les obligacions reconegudes emesa per l'interventor de fons de l'Ajuntament.
  
Així mateix, la corporació local està obligada a comunicar el cobrament dels imports pagats per la Conselleria de Benestar Social. Aquesta comunicació consistirà en un certificat expedit pel tresorer o per la tresorera i intervinguda per l'interventor o la interventora de Fons, que acredite l'ingrés en les arques de la corporació i que n'indique la data, la quantia i el concepte.
  
Deu
  
Per tal de vetlar pel compliment del que estipula aquest conveni i per la qualitat del servei prestat, es crea la Comissió de Seguiment formada per les persones següents:
  
- El cap del Servei de Programes de la Direcció Territorial de Benestar Social d'Alacant, o persona en qui delegue.
  
- L'alcalde de l'Ajuntament d'Orihuela, o persona en qui delegue.
  
- El cap de la Secció de Discapacitats de la Direcció Territorial de Benestar Social d'Alacant, qui actuarà com a secretari de la Comissió.
  
- El cap de la Secció d'Afers Econòmics de la Direcció Territorial de Benestar Social d'Alacant.
  
- El director o la directora del centre.
  
- Un inspector o una inspectora de la Direcció General d'Integració Social de Discapacitats.
  
- Una persona representant del personal del centre.
  
Aquesta Comissió es reunirà, si més no, una vegada cada semestre i quan ho sol·licite alguna de les parts, i elevarà a la Conselleria de Benestar Social una proposta raonada de totes les modificacions derivades del seguiment d'aquest conveni que considere oportú introduir-hi, sempre que beneficien la qualitat dels serveis prestats i no repercutisquen en un increment de la quantitat consignada per la Conselleria de Benestar Social per a afrontar l'aplicació d'aquest conveni. La Comissió s'ajustarà al que disposa els articles 22 i següents de la Llei 30/1992, de Règim Jurídic de les Administracions Públiques i del Procediment Administratiu Comú.
  
Onze. Publicitat
  
En la publicitat i les activitats que l'Ajuntament d'Orihuela faça mitjançant qualsevol mitjà de comunicació social sobre les accions derivades de l'aplicació d'aquest conveni, s'hi farà constar expressament que aquestes es realitzen en virtut de la col·laboració convinguda entre la Conselleria de Benestar Social i l'Ajuntament d'Orihuela.
  
Dotze. Inspecció
  
La Direcció General d'Integració Social de Discapacitats podrà exercir un seguiment periòdic mitjançant el contacte directe amb el centre i les persones usuàries ateses.
  
En tot cas, la Direcció General d'Integració Social de Discapacitats haurà de ser consultada prèviament per tal de mostrar la conformitat en qualsevol alteració del servei com ara la racionalització, les millores de mètodes, els processos i la simplificació del treball i qualsevol altre que permeta el major i millor nivell de prestació d'aquell.
  
Tretze. Assistència tècnica
  
La Direcció General d'Integració Social de Discapacitats proporcionarà a l'Ajuntament d'Orihuela el suport tècnic necessari per al funcionament i la gestió de l'esmentat centre ocupacional.
  
Catorze. Duració del conveni
  
La duració d'aquest conveni s'estendrà des de l'1 de gener del 2000 fins al 31 de desembre del mateix any.
  
Quinze. Marc d'interpretació
  
Aquest conveni es regirà, per a allò que no s'hi preveu, per l'Ordre de la Conselleria de Benestar Social que regula i convoca les ajudes en matèria de discapacitats a la Comunitat Valenciana, per a l'exercici 2000.
  
Setze
  
La consellera de Benestar Social podrà resoldre unilateralment el conveni en cas d'incompliment greu, per part de l'entitat encomanada, de les obligacions que s'hi estableixen, amb la consegüent deixada sense efecte o de minoració de la subvenció que s'haja concedit i del pagament d'interessos de demora des del dia que va ser pagada, sense perjudici de la sanció que hi procedisca, tot això d'acord amb la legislació vigent.
  
Disset. Jurisdicció
  
En cas de dubte o de conflicte que puga sorgir en la interpretació i l'aplicació d'aquest conveni, les parts acorden el sotmetiment als tribunals contenciosos administratius.
  
En aquestes condicions es formalitza aquest conveni que, aprovats pels qui hi intervenen amb la lectura prèvia, signen i s'estén per quadruplicat i a un sol efecte al lloc i en la data indicats més amunt.
  
La consellera de Benestar Social,
  
CARMEN MAS RUBIO
  
L'alcalde president d'Orihuela,
  
JOSÉ MANUEL MEDINA CAÑIZARES
  
Davant de mi, el secretari de l'Ajuntament d'Orihuela,